Per la cuntentezza dovri era grass

La cuschina actuala stumpla il grass en il pli davos chantun. Tgi che sfeglia en ils recepts vegls po entant constatar che la tatta cuschinava mintga di cun pischada culada e cun sunscha, il grass dal portg. Oz averteschan cussegliaders da nutriment, medis, terapeuts e schurmas da spezialists da guntgir il grass. Quel saja fitg nuschaivel, i saja da preferir salatas e fritgs. Jau na crai betg tut a quella moderna «armada dal salit» che vul salvar l’umanitad da tuts mals e malsognas. Jau crai dapli a mes sentiment. Tge fiss ina saira da stad en l’iert senza ils buntad costinis? Per esser ventiraivel crai jau che mes giasts dovrian – per esser vairamain cuntents – in dessert grass e consistent. Glieud che fa tut la saira cumpliments e na ristga tuttina betg, da mangiar ina entira cotletta cun in pau grass, na merita er betg da gustar nossa spezialitad da famiglia: Duas giadas l’onn vegn producì l’ighel, ina dultscharia deliziusa. Mia tatta Maria na metteva mai en dumonda il grass. Per render ina festa anc pli festiva e per render ventiraivel ses giasts, fascheva ella l’ighel. Era sche la cuschina dad oz cusseglia ina salata da fritgs, gusta l’ighel da tatta Maria bler meglier. Las fatschas da mes giasts sa sclereschan mangiond il product fatgs cun 700 g zutger, 6 mellens d’ov, 500 g pischada e savurus café espresso. Grass n’è betg mo tissi per il corp, el renda era ventiraivla l’olma. 

Jau As appellesch per in pau dapli simpatia per bumbas da calorias. 
Augustin Beeli